KIRJALLINEN KYSYMYS P-0162/00 esittäjä(t): Françoise Grossetête (PPE-DE) komissiolle. Yhteinen Alv-järjestelmä ‐ vähennykset.



Virallinen lehti nro 280 E , 03/10/2000 s. 0190 - 0191



KIRJALLINEN KYSYMYS P-0162/00 esittäjä(t): Françoise Grossetête (PPE-DE) komissiolle (26. tammikuuta 2000) Aihe: Yhteinen Alv-järjestelmä vähennykset Direktiivin 77/388/ETY(1) 17 ja 19 artikla aiheuttavat liikemiehille paljon erimielisyyttä ja tulkintavaikeuksia. Onko komissio yhtä mieltä seuraavien tulkintojen kanssa: - direktiivin 77/388/ETY 17 artiklan mukaan arvolisäveroa ei saa koskaan vähentää toisen yrityksen osakkeiden ostamisesta aiheutuneista menoista, - kun verovelvollisen henkilön liiketoiminta käsittää samalla sekä veroista vapaita että veronalaisia toimia, direktiivistä 77/388/ETY johtuu, että vähennettävän arvonlisävero-osuuden laskemisessa käytetään perusteena todellista aiheutumista eikä yleistä laskettua vähennysosuutta, - direktiivin 77/388/ETY 17 artiklan 6 kohdan mukaisesti arvonlisäveron vähentäminen autojen ostosta on rajoitettua myös silloin kun kyseisiä ajoneuvoja käytetään yksinomaan veronalaiseen liiketoimintaan; tällöin arvonlisäverovelvollisen henkilön hankkiessa tai sen jälkeen vuokratessa ajoneuvoja on otettava huomioon edellisellä tasolla vähentämättä jäänyt arvonlisävero, - direktiivissä 77/388/ETY säädetään yleisestä järjestelmästä, joka koskee tavaroiden hankkimista tai palvelujen ostamista verotettavan henkilön omaan käyttöön; jäsenvaltiot voivat kuitenkin poiketa tästä yhteisestä järjestelmästä soveltamalla saman direktiivin 17 artiklan 6 kohtaa, - direktiivin 77/388/ETY 17 artiklassa säädettyyn arvonlisäveron vähentämiseen voidaan soveltaa veroviranomaisten toimia arvolisäveron vähennysoikeuden syntymisen jälkeen ja määritellä maksettava arvonlisävero sekä oikeuttaa veron takaisin maksaminen, - kun vähittäiskauppias päättää kaunistaa liikkeensä välittömässä läheisyydessä olevaa julkista tietä asentamalla sinne asiakkaiden iloksi penkin ja kukkaruukkuja, tästä kaunistamisesta aiheutuvien kulujen arvolisävero on vähennyskelpoinen, vaikka työstä on hyötyä myös muille kuin kauppiaan omille asiakkaille, - jäsenvaltio ei voi pidentää veron perinnän valvontaa kahdeksaan vuoteen arvolisäveron aiheutumishetkestä ja samalla rajoittaa arvonlisäveron vähennysoikeutta, jota veroviranomaiset tämän valvonnan perusteella ovat vaatineet, kuin korkeintaan viiteen tai kolmeen vuoteen arvonlisäveron aiheutumishetkestä. (1) EYVL L 145, 13.6.1977, s. 1. Frederik Bolkesteinin komission puolesta antama vastaus (17. helmikuuta 2000) Kuten komissiolla on jo aiemmin ollut tilaisuus selventää asiaa arvoisalle parlamentin jäsenelle vastaamalla kirjallisiin kysymyksiin P-2500/99 ja P-2751/99(1), parlamentin jäsenen esittämä kysymys vaatii yhteisöverolainsäädännön tarkastelua arvonlisäveron osalta tietyissä erityisissä ja verolainsäädännön tulkinnan kannalta monimutkaisissa tapauksissa. Näiden tapausten verokohtelu riippuu siis arvonlisäverosta annetun kuudennen direktiivin artiklojen 17-19 säännösten(2) yksityiskohtaisesta tarkastelusta. Kysymys, joka koskee lukuisia liiketoimia ja konkreettisia tapauksia, on laaja ja spesifinen, mistä johtuen yksityiskohtainen tutkiminen tapauskohtaisesti on tarpeen. Komissio kiinnittää arvoisan parlamentin jäsenen huomiota siihen, että näin yksityiskohtainen vastaus vaatisi pitkiä ja tarkkoja tutkimuksia, joita komissio ei tällä hetkellä voi ryhtyä suorittamaan ja jotka muutoinkin olisivat liian laajoja käsiteltäviksi vastauksessa kirjalliseen kysymykseen. (1) EYVL C 225 E, 8.8.2000, s. 152. (2) EYVL L 145, 13.6.1977.